שלום נתן רענן

הרב שלום נתן רענן (רב נוֹסוֹן - בפי תלמידיו; כ"ו באב תר"ס, 21 באוגוסט 1900 - י' בניסן תשל"ב, 25 במרץ 1972) היה ר"מ בישיבת מרכז הרב ומנהלה. חתנו של הרב אברהם יצחק הכהן קוק.

קורות חייו
נולד לרב יעקב אלעזר וצ'סנא רענן-הירשוביץ. למד בישיבת פוניבז' בליטא אצל הרב יוסף שלמה כהנמן, ואחריה גם בישיבת סלבודקה.

בז' בניסן תרפ"ד (1924) עלה לארץ ישראל משאולאי שבליטא. בתחילה לא הייתה לו קורת גג והוא ישן על ספסל בבית הכנסת "ישועות יעקב" במאה שערים. מאוחר יותר התגורר בביתו של הרב דוד כהן (הנזיר) וקבע את לימודו אצל הרב קוק בישיבת מרכז הרב. בקיץ תרפ"ח (1928) נישא לרבנית בתיה-מרים, בתו של הרב קוק (נפטרה בכ"ג בחשון ה'תשל"ב).

בהוראת הרב קוק היה ממלא מקומו באמירת שיחה בסעודה שלישית בישיבה כאשר הרב קוק לא היה בירושלים. לאחר פטירתו של הרב קוק בתרצ"ה הוטל ניהול הישיבה על שכמו והוא שימש גם כר"מ בישיבה ומסר שיעור שבועי בדרך הלימוד הישיבתית. הוא התגורר ב"בית הרב", שבו שכנה גם הישיבה. אחותו טובה (לימים אשתו של הרב זוסמן ריגר) התגוררה אף היא ב"בית הרב" כששימשה את אימו של הרב קוק. שיעוריו היו קצרים מהמקובל ונאמרו בתמציתיות. גם כאשר היה חולה הגיע לישיבה למסור את השיעור.

היה חברו הקרוב של גיסו הרב צבי יהודה קוק. היה יו"ר ועדת השופטים של פרס ירושלים לספרות תורנית על שם הרב קוק. בשנת תשכ"ח 1968 הוענק לו תואר "יקיר ירושלים".

הרב רענן נפטר בליל שבת הגדול בשנת תשל"ב (1972). מכון הרצי"ה הוציא לזכרו את ספר הזיכרון "בשמן רענן".

משפחתו
בנו, אברהם יצחק, טבע בחוף בת-ים בכ"ג באב תשי"ט, בהיותו בן עשרים. לזכרו יצא הספר "לחי ראי" וכן החוברת "חזון הצמחונות והשלום" (בעריכת הרב הנזיר).  

בתו, ציפורה, נישאה לרב מרדכי פרום, שהיה ר"מ בישיבת מרכז הרב, ונפטר בה'תשל"ב (1972).  

בנו הרב אליהו שלמה רענן היה חבר מערכת הלכה ברורה ובירור הלכה. הוא היה תושב חברון ונרצח בביתו בתשנ"ח, 1998. 

אחותו, הרבנית פנינה, הייתה נשואה לרב אברהם אלקנה כהנא שפירא, שהיה ראש ישיבת מרכז הרב והרב הראשי לישראל. 

אחותו, הרבנית טובה, הייתה נשואה לרב זוסמן ריגר, אב בית הדין הרבני בחיפה, שגם הוא לימד, לתקופה מסוימת, במרכז הרב. 

אחיו, שמואל ליב, עבד במכון הרי פישל ונפטר בגיל צעיר.

מתלמידיו
 הרב יעקב אריאל - רבה של העיר רמת גן.
 הרב יעקב אלעזר כהנא שפירא - ראש ישיבת מרכז הרב (אחיינו).
 הרב חיים שטיינר - זקן רבני ישיבת מרכז הרב ונשיא ישיבת עטרת נחמיה
 הרב ישעיהו משורר - חבר בית הדין הרבני הגדול.
 הרב ישראל הס - רב הקמפוס באוניברסיטת בר-אילן ור"מ במכון מאיר.
 הרב יהושע מגנס - ר"מ בישיבת מרכז הרב, לשעבר ראש האולפנית בתל אביב.
 הרב יהושע רוזן - ר"מ בישיבת מרכז הרב ובמוסדות נוספים.

לקריאה נוספת
בשמן רענן - ספר זיכרון לרבי שלום נתן רענן, בהוצאת מכון הרצי"ה
נשמה של שבת - ספר זיכרון לבנו, רבי אליהו שלמה רענן, בעריכת הרב מנדי אריאלי.
 
הרב משה צבי נריה, 'חתנא-דבי-נשיאה, הרב שלום-נתן רענן ז"ל', ליקוטי הראי"ה, כרך ג, ירושלים תשע"ה, עמ' 272–276.

קישורים חיצוניים
 הרב שלום נתן רענן זצ"ל, באתר ישיבת "מרכז הרב"
 הרב יוחנן פריד, הרב שלום נתן רענן קוק (הירשוביץ) זצ"ל, "מגד ירחים", עלון חודשי להנחלת משנת הראי"ה ומורשתו, גיליון 4, ניסן תש"ס, עמ' 2

הערות שוליים

הראי"ה קוק
יהודים הקבורים בהר הזיתים: חלקת הנביאים
רבני ישיבת מרכז הרב
משפחת קוק
בוגרי ישיבת כנסת ישראל (סלבודקה)
בוגרי ישיבת פוניבז' (ליטא)
תלמידי הראי"ה קוק
משפחת רענן (הירשוביץ)
בוגרי ישיבת מרכז הרב
יקירי ירושלים

ישראלים שנולדו ב-1900
ישראלים שנפטרו ב-1972